《潘吴二察甚振风采刘仲山有诗因次其韵》
宋代·姚勉

国家元气几如发，章李以来几台察。
翻盆窥瓮若不闻，射影含沙但潜发。
坦途自诧忘羊肠，坚冰恐已在履霜。
熙丰旧人正伺隙，乃尔寂寂无精光。
抨弹已上旨宣谕，谏不能行法当去。
老乌欲食不再鸣，幸有新来柏台疏。
蛰霆忽击聩者惊，不待数月如阳城。
中书君已非偃月，何事亦恶伏马鸣。
奏疏流传人吐舌，未死奸谀面赪热。
只今时事尚可言，奏四十章当一月。
直言不惮方威灵，本朝未尝言罪人。
但图奏上天子喜，莫管近前丞相嗔。
向来庆历子唐子，千古名垂汗青史。
瘴山炎海固鬼愁，志士宁能彼易此。
风尘澒洞何如时，麒麟豺虎方争驰。
士所当为未止此，志完幸听承君规。

作者简介：姚勉（1216～1262），乳名二郎，学名冲，因避讳改名勉，字述之、成一，号蜚卿、飞卿，古天德乡（今江西宜丰县新庄镇）灵源村人。宋嘉定9年（1216）生，初生时，曾被弃之山野雪地，故其成年后自号“雪坡”以志不忘。